Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 466/12/8802	Košice I, 30.1.2014
EEČ : 2-63-73-2014

U Z N E S E N I E

Trestná vec:	obvinený XXXXX 
Zločin:	Úverový podvod formou spolupáchateľstva podľa § 20 k § 222 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Košiciach, na Hlavnej č. 103 v pobočke Slovenskej sporiteľne, a.s., v presne nezistenom čase dňa 03.01.2007 po predchádzajúcej vzájomnej dohode s XXXXX, ktorá zabezpečila podklady, a to žiadosť o poskytnutie úveru, fiktívne výplatné pásky a potvrdenie o zamestnaní obvineného v spoločnosti XXXXX so sídlom XXXXX 79, a to aj napriek tomu, že v danej spoločnosti nikdy nepracoval a po tom, čo bol pracovníkom banky zmanipulovaný proces schvaľovania úveru za účelom dosiahnutia požadovaného ratingu klienta, toho istého dňa 03.01.2007 uzavrel zmluvu o splátkovom úvere č. XXXXX na poskytnutie úveru vo výške 150.000,- Sk (4.979,09 EUR), ktorý sa zaviazal splatiť v 119 mesačných splátkach, pričom z pravidelných mesačných splátok vo výške 2 280,- Sk (75,68 EUR) neuhradil ani jednu, čím takto spoločným konaním s XXXXX spôsobili Slovenskej sporiteľni, a.s., so sídlom Tomášikova č. 48 škodu vo výške 4.979,09 EUR, 

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením vyšetrovateľa Úradu justičnej a kriminálnej polície Okresného riaditeľstva Policajného zboru v Košiciach, ČVS: ORP-182/5-OJP-KE-2009 z 10.02.2009 bolo podľa      § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX za zločin úverového podvodu podľa § 222 ods. 1, ods. 3 písm. a) Trestného zákona.  

	Uznesením vyšetrovateľa Úradu justičnej a kriminálnej polície Okresného riaditeľstva Policajného zboru v Košiciach, ČVS: ORP-182/5-OJP-KE-2009 z 20.04.2009 bolo podľa § 206 ods. 1 Trestného poriadku vznesené obvinenie XXXXX za zločin úverového podvodu podľa § 222 ods. 2, ods. 3 písm. a) Trestného zákona a XXXXX za  zločin úverového podvodu formou spolupáchateľstva podľa § 20 k § 222 ods. 1, ods. 3 písm. a) Trestného zákona vo vzťahu k obvinenému XXXXX pre skutok, ako je uvedený vo výroku tohto uznesenia.

	Uznesením vyšetrovateľa Úradu justičnej a kriminálnej polície Okresného riaditeľstva Policajného zboru v Košiciach, ČVS: ORP-2593/4-OJP-KE-2007 z 29.05.2009 bola podľa § 21 ods. 3 Trestného poriadku (per analogiam) s poukazom na § 18 ods. 1 Trestného poriadku spojená aj predmetná trestná vec s inými trestnými vecami obvineného XXXXX a XXXXX na spoločné konanie s tým, že spoločné konanie bude vedené na Úrade justičnej a kriminálnej polície Okresného riaditeľstva Policajného zboru v Košiciach pod ČVS:ORP-2593/4-OJP-KE-2007. 

Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach, ČVS: ORP-2593/4-OJP-KE-2007 z 09.08.2012 bola podľa § 21 ods. 1 Trestného poriadku (per analogiam) vylúčená trestná vec obvineného XXXXX na samostatné konanie. 

	V priebehu vykonaného vyšetrovania boli vykonané procesné úkony, a to výsluchy svedkov a zabezpečené listinné dôkazy v záujme náležitého zistenia skutkového stavu veci, pričom bolo zistené, že obvinený XXXXX zomrel dňa 26.12.2013, čo bolo preukázané úmrtným listom vydaným Matričným úradom XXXXX - XXXXX, zv. 17, roč. XXXXX str. 132, por. č. 269, ktorý bol zabezpečený do vyšetrovacieho spisu. 

Podľa § 9 ods. 1 písm. d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

S poukazom na skutočnosť, že obvinený podľa zabezpečeného úmrtného listu zomrel dňa 26.12.2013, bolo potrebné rozhodnúť tak ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka